En tredje skudepisode har fundet sted tidligt søndag morgen. En mand er død efter en skudveksling med politiet

Ved du noget, så kontakt os. Sms/mms til 1224 (alm. takst), eller send mail til 1224@eb.dk.

Politiet har ved 05-tiden skudt og dræbt en mand ved Nørrebro Station i København. Det bekræfter kommunikationschef i Københavns Politi Mads Jensen over for Ekstra Bladet.

Politiet havde tidligere på dagen haft en adresse på Nørrebro under observation.

- På et tidspunkt ankom en person, der kunne være interessant i forhold til efterforskningen. Manden blev råbt an, han åbnede ild mod politiet og blev derefter skudt. Manden er afgået ved døden. Ingen politibetjente blev ramt, skriver politiet i en pressemeddelelse.

Ekstra Bladets udsendte fortæller, at politiet er massivt til stede ved Nørrebro Station.

- De står med maskinpistolerne fremme og har afspærret et stort område omkring stationen, siger han.

Tredje skudepisode

Det er tredje skudepisode i København på under et døgn. Politiet undersøger, om personen står bag både skudattentaterne ved Krudttønden og synagogen i Krystalgade.

Kort efter midnat åbnede en mand ild foran den jødiske synagoge i Krystalgade i København. En civil person omkom og to betjente blev såret.

Lørdag eftermiddag blev en 55-årig mand dræbt og tre betjente såret, da en mand affyrede op mod 30 skud ved et debatarrangement i krudttønden på Østerbro, hvor den svenske Muhammed-tegner Lars Vilks deltog.

Ved begge episoder lykkedes det gerningsmanden at slippe væk.